Kadri Simson

Kadri Simson (sünninimi Must; sündinud 22. jaanuaril 1977) on Eesti poliitik, alates 1. detsembrist 2019 Euroopa Komisjoni energeetikavolinik von der Leyeni komisjonis.

Haridus
Kadri Simson lõpetas 1995. aastal Tartu 10. Keskkooli ja 2000. aastal cum laude Tartu Ülikooli ajaloo erialal. Tal on politoloogia magistrikraad University College Londonist (2003).

Poliitiline tegevus

Kadri Simson kuulub alates 1995. aastast Eesti Keskerakonda ja on selle Pärnumaa piirkonna esimees. Aastatel 2003–2007 oli ta Keskerakonna peasekretär. Aastatel 2007–2015 ja taas alates 5. novembrist 2016 Keskerakonna aseesimees. Ta oli XI, XII, XIII ja XIV Riigikogu koosseisu liige. Aastatel 2009–2016 ja 2019 Riigikogu Eesti Keskerakonna fraktsiooni esimees.

23. novembrist 2016 kuni 29. aprillini 2019 oli Kadri Simson Eesti Vabariigi majandus- ja taristuminister.

Keskerakonna XV kongressil 29. novembril 2015 kandideeris Simson erakonna esimeheks, sai 486 häält (47%) Edgar Savisaare 541 hääle vastu. Lubas kandidaadina suuremat tähelepanu erakonna piirkondadele väljaspool Tallinna, selgemaid rahaasju ning erakonna tugevamat kaasatust üleriigilistel teemadel.

1999 töötas ta Tallinna linnavalitsuse ning 2001–2002 Tallinna linnapea nõunikuna.

Tegevus ühingutes
Kadri Simson on korporatsiooni Amicitia vilistlane ja MTÜ Lähiajaloo Uuringute Instituut juhatuse liige. Samuti on ta olnud Eesti NATO Ühingu nõukogu aseesimees ning Eesti Välispoliitika Instituudi nõukogu liige.

Isiklikku

Aadu Musta ja Ülle Musta tütar. Tal on kolm nooremat õde: Kristiina, Liis ja Susan. Kadri Must abiellus 6. juunil 2008 ajakirjanik Priit Simsoniga. Nad lahutasid veebruaris 2015. Tema elukaaslane on endine HKScan Estonia juhatuse esimees Teet Soorm.

Tunnustus 

 2022 Vürst Jaroslav Targa ordeni kolmas järk (Ukraina)
 2019 Läti Kolme Tähe ordeni II järk (allikas: 101 lühielilugu. Riigikogu XIV koosseis. Seisuga 20. juuni 2019. Tallinn, 2019).

Varia 
Kadri Simson kuulus 2014. aastal Kanal 2 mälumängusaate "Mis? Kus? Millal?" võitnud võistkonda ning valiti finaalsaate parimaks mängijaks.

Riigikogu Facebooki-lehe kasutajad valisid ta 2015. aastal kõige populaarsemaks riigikogu liikmeks.

Teosed
 "Tori vallakohtu arhivaalid ajalooallikana. Proseminaritöö". Juhendaja dots Aadu Must. Tartu, 1996. Käsikiri TÜ arhiivinduse õppetoolis. 
 "Iseseisvuspäeva sünd", Tartu 2000. ISBN 9985-9178-0-4
 "Kas me mäletame taasiseseisvumispäeva?" Sirp, 24. august 2001. 
 "Millal pandi taasiseseisvumise nurgakivi?" – Noor mõte Eesti poliitikas, Keskerakonna Idee-grupp, Tallinn, 2002.

Arvustused tema teostele
 Lauri Vahtre. Ajaloo nime vääriline… Sirp, 29. september 2000

Viited

Välislingid

Tutvustus Riigikogu veebilehel
Kadri Simsoni FB-leht
Argo Ideon. Suure pere laps Eesti Ekspress, 16. detsember 2003 
Tuuli Koch, Kadri Must – tõusev naispoliitik ja Keskerakonna vastne peasekretär, EPL, 11. detsember 2003
Hannes Rumm. Keskpartei kroonprintsess Postimees, 9. aprill 2005
Priit Pullerits. Aukardetud Kadri Must Postimees, 16. aprill 2005
Ilmar Palli, Peeter Ernits. Kadri Must: Oleme sageli vasakpoolsemad, kui tahaksime...  Maaleht, 14. detsember 2006 
Hannes Kuusma. Kadri Must: saab näha, kas Reformierakond suudab oma sõnu sisuga täita ka pärast seda, kui meid enam valitsuses neid toetamas ei ole Pärnu Postimees, 5. aprill 2007
 Kadri Simson saates "Kukul külas", 8. veebruar 2009
Kerttu Kaldoja. Riigikogu keskfraktsiooni hakkab juhtima Kadri Simson Eesti Päevaleht, 17. juuni 2009
 Kadri Simson saates "Õudsed lood", 25. september 2009
Tarmo Vahter, Krister Kivi. Teravatel teemadel Eesti Ekspress, 9. oktoober 2009
Kaire Uusen. Kadri Simson – Eesti poliitika maratoonar Postimees, 5. detsember 2009
Priit Pullerits. Kadri Simson: ma ei jõuaks seda tööd teha, kui mul oma elu ei oleks  Postimees, 21. aprill 2012
Kadri Must. Võitlus lähiajaloo pärast käib edasi Sirp, 13. oktoober 2000
 Kadri Simson - EU Commissioner for Energy. HARDtalk, 17. märts 2022 (24 min)

Eesti Keskerakonna poliitikud
Euroopa Komisjoni volinikud
XI Riigikogu liikmed
XII Riigikogu liikmed
XIII Riigikogu liikmed
XIV Riigikogu liikmed
Eesti majandusministrid
Tartu Ülikooli filosoofiateaduskonna vilistlased
Korporatsioon Amicitia liikmed
Sündinud 1977